Karadas forverret Branns bortekompleks
Av: Endre Romøren 31-åringen scoret Sogndals første og slo målgivende til det tredhe, og sørget dermed for at Brann fremdeles er som natt og dag på borte- og hjemmebane: På Brann Stadion er fasiten full pott på fire forsøk, mens de står med smultring på de tre bortekampene så langt i årets sesong. Lite skjedde i åpningsfasen av første omgang, der begge lagene var forsiktige og ikke ville sende altfor mange fremover i banen. Men i det 25. minutt eksploderte det i møtet mellom lillebror og storebror på Vestlandet: Ruben Holsæter prikket en perfekt innoverskrudd corner på pannen til Azar Karadas, som stanget inn 1-0 i møtet med gamleklubben. Scoringen var en solid vitamininnsprøytning for hjemmelaget, og kraftspissen fra Eid var ikke ferdig med å plage sine tidiegere lagkamerater. Få minutt senere fikk han nesten notert målgivende, da han headet eit høyt frispark på bakre stolpe inn i feltet til spissmakker Ulrik Flo, som stupheadet ballen like utenfor buret til Piotr Leciejewski-erstatter Jørgen Mohus.Fire minutt inn andre omgang doblet Sogndal ledelsen til 2-0, etter en scoring av den vakre sorten. Malick Mane testet reaksjonene til Mohus på eit godt frispark i første omgang, og fikk enda bedre treff denne gangen: fra 23-24 meter løftet senegaleseren ballen over muren og i nettet bak Branns andrevalg. Like etterpå gjorde Jonas Grønner Branns oppgave enda verre da han måtte ta en tidlig dusj etter sitt andre gule kort for dagen. Bergenserne fikk likevel styre mye etter dette, uten å komme til store sjanser. I steden gjorde duoen Karadas/Mane kvelden helsvart for Brann fem minutter før slutt: Karadas slo presist inn fra høyresiden, inne i boksen lurte Mane seg i mellom midtstopperne og headet inn 3-0. På overtid hamret Amin Askar inn et fantastisk skudd frå nærmere 35 meter til 3-1, uten at det var av mer enn akademisk interesse for resultatet.
(Sogndal - Brann 3-1) Azar Karadas (31) gjorde vondt til verre for Brann i kampen om Vestlandet.